Document ID: 32010D0372

KOMISSION PÄÄTÖS,
annettu 18 päivänä kesäkuuta 2010,
valvottavien aineiden käytöstä prosessireagensseina Euroopan parlamentin ja neuvoston asetuksen (EY) N:o 1005/2009 8 artiklan 4 kohdan mukaisesti
(tiedoksiannettu numerolla K(2010) 3847)
(Ainoastaan hollannin-, italian-, portugalin-, puolan-, ranskan- ja saksankieliset tekstit ovat todistusvoimaiset)
(2010/372/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon otsonikerrosta heikentävistä aineista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1005/2009 (1) ja erityisesti sen 8 artiklan 4 kohdan,
sekä katsoo seuraavaa:
(1)
Otsonikerrosta heikentävien aineiden käyttö prosessireagensseina on yksi harvoista asetuksen (EY) N:o 1005/2009 mukaisesti vielä sallituista päästöjä aiheuttavista käyttötarkoituksista. Otsonikerrosta heikentävien aineiden päästöt voivat vaurioittaa otsonikerrosta merkittävästi. Sen vuoksi on tarpeen varmistaa, että päästöt, jotka aiheutuvat otsonikerrosta heikentävien aineiden käytöstä prosessireagensseina, pysyvät merkityksettöminä.
(2)
Otsonikerrosta heikentäviä aineita koskevan Montrealin pöytäkirjan osapuolten päätöksen X/14 mukaisten velvoitteiden vuoksi asetuksen (EY) N:o 1005/2009 8 artiklan 4 kohdassa rajoitetaan lisäksi valvottavien aineiden käyttö prosessireagensseina 1 083 metriseen tonniin vuodessa ja prosessireagenssien päästöt 17 metriseen tonniin vuodessa.
(3)
Valvottavien aineiden käyttö prosessireagensseina on viime vuosina yllättäen lisääntynyt, ja tämä on vaarantanut päätöksen X/14 noudattamisen unionissa, joten käyttötarkoituksia on tarpeen hallita tiukemmin.
(4)
Asetuksen (EY) N:o 1005/2009 8 artiklan mukaan on laadittava luettelo yrityksistä, joissa valvottavien aineiden käyttö prosessireagensseina sallitaan, ja asetettava kullekin yritykselle prosessireagenssikoostumuskäytön sallitut enimmäismäärät ja enimmäispäästörajat.
(5)
Yritysten luettelon ja niitä koskevien aineiden määrien olisi perustuttava jäsenvaltioiden toimittamiin kertomuksiin, ja niitä olisi mukautettava sen varmistamiseksi, että unioni noudattaa 8 artiklan 4 kohdassa säädettyjä enimmäismääriä. Prosessireagenssikoostumuskäytön kiintiön olisi perustuttava keskimääräisiin tarpeisiin vuosina 2005-2008. Yksittäistä keskimääräistä kysyntää laskettaessa olisi jätettävä ottamatta huomioon vuodet, jolloin kyseinen yritys ei käyttänyt valvottavia aineita prosessireagensseina. Enimmäismäärät on vahvistettu 124 prosentiksi yrityksen yksittäisestä keskiarvosta kysynnän vuotuisen vaihtelun huomioon ottamiseksi niin, että unionin enimmäismäärä kokonaisuudessaan ei kuitenkaan ylity.
(6)
On aiheellista sallia kiintiöiden siirtäminen liitteessä I mainittujen yritysten kesken, jotta yritykset saisivat enemmän liikkumavaraa markkinoiden muuttuviin tarpeisiin vastaamiseksi. Kiintiö olisi kuitenkin suljettava, jos laitos, jolle se on myönnetty, otetaan pois käytöstä. Yrityksen olisi siksi ilmoitettava näiden laitosten käytöstäpoistosta komissiolle ja kyseiselle jäsenvaltiolle.
(7)
Tässä päätöksessä säädetyt toimenpiteet ovat asetuksen (EY) N:o 1005/2009 25 artiklan 1 kohdassa perustetun komitean lausunnon mukaisia,
ON HYVÄKSYNYT TÄMÄN PÄÄTÖKSEN:
1 artikla
Määritelmät
1. ”Prosessireagenssikoostumuksella” tarkoitetaan valvottavan aineen kokonaismäärää metrisinä tonneina joko käyttämätöntä, talteenotettua tai regeneroitua ainetta, jota ei ole siihen mennessä käytetty prosessissa vaan joka on vasta syötetty siihen.
2. ”Päästöillä” tarkoitetaan metrisinä tonneina ilmaistavaa valvottavan aineen kokonaismäärää, joka päästetään ilmaan, veteen tai maaperään prosessireagenssikäytön sekä siihen liittyvän varastoinnin ja laitoksella tapahtuvan käsittelyn aikana.
2 artikla
Sallittu prosessireagenssikäyttö sekä sallitut enimmäispäästörajat ja enimmäismäärät
1. Tämän päätöksen liitteessä vahvistetaan luettelo yrityksistä, joilla on lupa käyttää valvottavia aineita prosessireagensseina 1 päivästä tammikuuta 2010 alkaen.
2. Kukin yritys saa käyttää ainoastaan liitteessä vahvistettua ainetta ja prosessia.
3. Liitteessä vahvistettuja määriä, jotka kukin yritys saa vuosittain käyttää prosessireagenssikoostumuskäyttöön, ja yritysten vuotuisia enimmäispäästörajoja ei saa ylittää. Myönnetyn kiintiön voimassaolo päättyy sen vuoden lopussa, jona laitos, jolle kiintiö on myönnetty, otetaan lopullisesti pois käytöstä.
3 artikla
Myönnettyjen kiintiöiden siirtäminen
Yritys voi siirtää jollekin liitteessä mainitulle laitokselle prosessireagenssikoostumuskäyttöön myönnetyn kiintiön toiselle liitteessä olevalle yritykselle, riippumatta siitä, mille aineelle ja mihin käyttötarkoitukseen määrä oli myönnetty. Edunsaaja voi käyttää siirretyn määrän sille liitteessä vahvistettua ainetta ja käyttötarkoitusta varten. Siirto tulee voimaan vasta sitten, kun siitä on ilmoitettu komissiolle ja kyseisten jäsenvaltioiden toimivaltaisille viranomaisille, ja komissio on ilmoittanut vastaanottaneensa tiedon.
4 artikla
Laitosten käytöstäpoistosta ilmoittaminen
Jos tässä tarkoitettuja laitoksia otetaan pois käytöstä, liitteessä lueteltujen yritysten on ilmoitettava siitä kolmen kuukauden kuluessa komissiolle ja sen jäsenvaltion toimivaltaiselle viranomaiselle, jossa laitos sijaitsi.
5 artikla
Soveltamispäivä
Tätä päätöstä sovelletaan 1 päivästä tammikuuta 2010.
6 artikla
Tämä päätös on osoitettu seuraaville yrityksille:
Anwil SA
Ul. Torunska 222,
87-805 Wloclawek
PUOLA
Arkema France S.A.
420, rue d'Estienne D'Orves
92705 Colombes Cedex
RANSKA
Bayer Material Science AG
CAS-PR-CKD, Gebäude B669,
41538 Dormhagen
SAKSA
CUF Quimicos Industriais SA
Quinta da Industria Beduidu
3860-680 Estarreja
PORTUGALI
Potasse et Produits Chimiques SA
95 rue du General de Gaulle,
68802 Thann Cedex
RANSKA
Perstorp France SAS
Rue Lavoisier BP 21,
38801 Le Pont de Claix
RANSKA
Solvay Solexis S.p.A.
Viale Lombardia 20
20021 Bollate (MI)
ITALIA
Teijin Twaron BV
Oosterhorn 6,
9936 AD Farmsum
ALANKOMAAT
Tehty Brysselissä 18 päivänä kesäkuuta 2010.

Labels: 20